
A Városliget tájépítészeti felújítását megalapozó parkhasználati vizsgálat és elemzés

1813-ban, közel 200 éve született meg Európa első közparkja, a Városliget. A park tervezésekor a lübecki származású tájépítész, Henrik Nebbien elsődleges célként tűzte ki, hogy az által alkotott zöldfelület kiszolgálja a helyi parkhasználók rekreációs igényeit.
A város perifériáján kialakított vadregényes park az évek során folyamatosan vesztett eredeti kiterjedéséből, mára teljesen beépült a városszövetbe. Jelenleg közel 100 hektáros a területe és a főváros egyik legjelentősebb zöldfelületi elemeként tartjuk számon. Ma már nemcsak a közvetlen közelben lévő kerületek lakóközösségeinek igényeit szolgálja ki – országos jelentősége révén vidékről is sokan látogatják a parkot a benne megtalálható attrakcióknak, intézményeknek köszönhetően. A csökkenő források miatt a fővárosi tulajdonban lévő Városliget lassan 30 éve nem tudott megújulni és alkalmazkodni a megváltozott parkhasználati igényeknek. Ennek a ténynek hatására sajnos jelentősen megváltozott a közparkról alkotott vélemény az utóbbi időben – ez mutatja többek között a téma aktualitását.
Dolgozatunk elsődleges célja a megváltozott igények felmérése és értékelése, melyet egy általunk készített kérdőív segítségével kívánunk bemutatni. Az internetes kitöltői felület létrehozása (http://www.esurveyspro.com) mellett személyes interjúk is végeztünk. Ennek eredményeképpen a kérdőív feldolgozásakor 299 fő válaszadását összegeztük. Az adatok kiértékelése során számos összefüggést és egyezést vettünk észre a válaszolók véleménye és kora, kedvelt területei és lakhelye, valamint a látogatásának sűrűsége között. Az értékes információk, kapcsolatok kiértékelésében Hegyi Nóra szociológus tanácsait követtük. Dolgozatunk célja, hogy a megfigyelt összefüggések, tapasztalatok és vélemények alapján tervezési irányelveket határozzunk meg a Városliget fejlesztésével kapcsolatban. Ezek alapján készítjük el koncepciótervünket. A terv kitér a park legkevésbé kedvelt – jelenleg legproblémásabb területeire, ugyanakkor a legnépszerűbb és egyben túlhasználttá vált részeivel is foglalkozik. Bemutatjuk, hogy mely területek igényelnek teljes átalakítást, melyek funkcióváltást.
Reményeink szerint munkánk segítséget nyújthat a közeljövőben létrejövő Városligeti fejlesztésekhez, valamint rávilágít arra, hogy ezen patinás közparkunk megújítása és revitalizációja rendkívül időszerű és aktuális – nem csak a közelgő 200 éves jubileumra való tekintettel.



